VSL sklep Cst 626/2016
Sodna praksa višjih sodišč, 2016-10-05

Renata Horvat (preds.), Vesna Jenko (poroč.), Nada Mitrović

predlog za poenostavljeno prisilno poravnavo - dolžnik mikro družba - uporaba zakona o razvrstitvi v mikro družbe - merila za mikro družbe - novela ZGD-1l - prehodne določbe

Prvostopenjsko sodišče je ugotovilo, da izkazuje dolžnik po bilanci stanja in izkazu poslovnega izida čiste dohodke od prodaje v višini 1.566.316,00 EUR, vrednost aktive na dan 31. 12. 2015 znaša 864.068,00 EUR, v letu 2015 pa je bilo pri njem povprečno število delavcev 21,96. Ker je po drugem odstavku 55. člena ZGD-1 mikro družba tista družba, ki izpolnjuje vsaj dve od naslednjih meril: da povprečno število delavcev v poslovnem letu ne presega 10, da čisti prihodki od prodaje ne presegajo 700.000,00 EUR in da vrednost aktive ne presega 350.000,00 EUR, je ugotovilo, da dolžnik ne izpolnjuje nobenega od meril iz drugega odstavka 55. člena ZGD-1 za njegovo umestitev v mikro družbo.

Pritožbi se ugodi, izpodbijani sklep se razveljavi in se zadeva vrne sodišču prve stopnje v nov postopek.

1. Z uvodoma citiranim sklepom je prvostopenjsko sodišče predlog dolžnika za začetek postopka poenostavljene prisilne poravnave zavrglo.

2. Zoper navedeni sklep se je dolžnik pravočasno pritožil, uveljavljal pa je pritožbena razloga zmotne in nepopolne ugotovitve dejanskega stanja in zmotne uporabe materialnega prava ter predlagal razveljavitev izpodbijanega sklepa in odločitev o začetku postopka poenostavljene prisilne poravnave nad dolžnikom.

4. Izpodbijana odločitev prvostopenjskega sodišča temelji na ugotovitvi, da se dolžnik ne razvršča med mikro družbe, zoper katere je po 221.a členu ZFPPIPP dopustno voditi postopek poenostavljene prisilne poravnave.

5. Prvostopenjsko sodišče je namreč ugotovilo, da izkazuje dolžnik po bilanci stanja na dan 31. 12. 2015 in izkazu poslovnega izida za leto 2015 čiste dohodke od prodaje v višini 1.566.316,00 EUR, vrednost aktive na dan 31. 12. 2015 znaša 864.068,00 EUR, v letu 2015 pa je bilo pri njem povprečno število delavcev 21,96. Ker je po drugem odstavku 55. člena ZGD-1 mikro družba tista družba, ki izpolnjuje vsaj dve od naslednjih meril: da povprečno število delavcev v poslovnem letu ne presega 10, da čisti prihodki od prodaje ne presegajo 700.000,00 EUR in da vrednost aktive ne presega 350.000,00 EUR, je ugotovilo, da dolžnik ne izpolnjuje nobenega od meril iz drugega odstavka 55. člena ZGD-1 za njegovo umestitev v mikro družbo.

6. Pritožnik pa utemeljeno opozarja, da so bili kriteriji iz drugega odstavka 55. člena ZGD-1 za razvrstitev v mikro družbo, na katere se sklicuje prvostopenjsko sodišče, spremenjeni z 12. členom Novele ZGD-1I (Ur. list RS, št. 55/2015 z dne 24. 7. 2015). Ta je po 107. členu Novele začela veljati 8. 8. 2015. Vendar pritožnik utemeljeno opozarja na prvi odstavek 104. člena prehodnih in končnih določb Novele, po kateri se določbe 10. do 25. člena (torej tudi 12. člena) tega zakona začnejo uporabljati 1. januarja 2016, za razvrščanje in prerazvrščanje družb za poslovno leto 2015 pa se uporabljajo določbe o velikosti družb, ki so veljale do uveljavitve navedenih določb. To pomeni, da bi prvostopenjsko sodišče za razvrstitev dolžnika za poslovno leto 2015 moralo uporabiti določbo drugega odstavka 55. člena ZGD-1, ki je veljala pred uveljavitvijo Novele ZGD-1I. Po tej določbi (veljavni pred uveljavitvijo Novele ZGD-1I) pa je bila mikro družba tista, ki izpolnjuje dve od teh meril: da povprečno število delavcev v poslovnem letu ne presega deset, da čisti prihodki od prodaje ne presegajo 2.000.000,00 EUR in da vrednost aktive ne presega 2.000.000,00 EUR.

7. Ker iz pritožbeno neprerekanih ugotovitev prvostopenjskega sodišča izhaja, da vrednost aktive dolžnika na bilančni presečni dan 31. 12. 2015 znaša 864.068,00 EUR, čistih dohodkov od prodaje pa je imel v letu 2015 v višini 1.566.316,00 EUR, je torej evidentno, da je ob pravilni uporabi prvega odstavka 104. člena Novele ZGD-1I dolžnika treba obravnavati kot mikro družbo.

8. Ob povedanem se izkaže, da je prvostopenjsko sodišče pri presoji velikosti dolžnika zmotno uporabilo materialno pravo, ker je družbo presojalo po kriterijih iz 12. člena Novele ZGD-1I, namesto skladno s prvim odstavkom 104. člena Novele po kriterijih iz drugega odstavka 55. člena ZGD-1, ki so veljali pred uveljavitvijo Novele.

9. Utemeljeni pritožbi je zato pritožbeno sodišče ugodilo, izpodbijani sklep razveljavilo in zadevo vrnilo prvostopenjskemu sodišču v nov postopek (3. točka 365. člena ZPP v zvezi s prvim odstavkom 121. člena ZFPPIPP).

ZFPPIPP člen 221a. ZGD-1 člen 55, 55/2. ZGD-1I člen 12, 104, 104/1, 107.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.